Inkosi Mthimkhulu: Kumele Kusungulwe Inhlanganiso Yamakhosi AweAfrica
Inkosi yeSizwe saMahlubi esabelweni saKwaZulu Natal kweleSouth Africa, uMthimkhulu WeSithathu, uthi lokhu kujonge ukuphathisa abantu ababakhokhelayo ukuze kuqedwe ubuyanga.
JOHANNESBURG — Inkosi yeSizwe saMahlubi esabelweni saKwaZulu Natal kweleSouth Africa, uMthimkhulu WeSithathu, usesungule uhlelo lokubumba inhlanganiso yomanyano wamakhosi wonke ezwekazi leAfrica ngenjongo yokuqoqa imali yokufundisa imisebenzi abayanga lokudala amathuba emisebenzi kwabangasebenziyo. Inkosi uMthimkhulu ithi ngokomdabu bekuvele kungumsebenzi wamakhosi lezinduna zawo ukubona ukuthi abantu babo bayadla bayasutha. Leyintoke athi uzama ukuthi ibuyiselwe kuzwekazi le Africa ukuze kuqedwe ubuyanga lokusilela kwemisebenzi okuhlukumeza izigidi zabantu eAFrica jikelele. UMthimkhulu uthi okwakuqala ufuna ukukhulumisana lamakhosi onke eAfrica ukuze babumbe inhlanganiso yamakhosi omdabu esebenza njenge ye African Union ezabizwa ngokuthi Association of Monarchs and Traditional Leaders in Africa (AMTA). Uthi linhlanganiso izakuba lohlelo lokuhamba umhlaba wonke iqoqa imali yokuthuthukisa izigaba, ukufundisa abantu imisebenzi, lokusiza ngemali labo abafuna ukusungula inhlelo ezidala amathuba emisebenzi. Inkosi uMthimkhulu uthi le yinto aseke wayenza, lapho ethekelele khona emazweni aphetsheya kolwandle wathola imali axhase ngayo izizalwane zamazwe atshiyeneyo eAfrica ukuyafundela imisebenzi etshiyeneyo khonale phetsheya. Ezinye izizalwane zeZimbabwe sezemukele loluhlelo ngezandla zombili. Umnumnzana Star Ndlovu odabuka eTsholotsho uthi loluhlelo lungasiza kakhulu lobanje exwayisa ngelithi kuqatshelwe ukuthi lukhokhelwa ngabantu abangasoke beqale ngokuzinothisa bona. Inkosi uMthimkhulu uthi akathandabuzi ukuthi ukuhlupheka okunengi emphakathini kudalwe yikuthathelwa kwamakhosi omdabu amandla esenikezwa kunkokheli zikahulumende. OweZimbabwe umnumnzana Ndlovu laye uyavuma esithi leli lithuba elihle lokuthi AmaNdebele lawo alucabangisise kabanzi udaba lokuthi kukhethwe inkosi ezahlala esihlalweni sikaMzilikazi. UMthimkhulu uthi okunye abafuna ukukulungisa njengamakhosi yikuntshontshwa kwezenjiwayo lemali etholakale eAfrica isiyavundekwa kwamanye amazwe.